Fis-17 ta' Ġunju 2019, il-Kunsill adotta konklużjonijiet dwar strateġija ġdida tal-UE dwar l-Asja Ċentrali, li tadatta l-politika tal-UE għal opportunitajiet ġodda li tfaċċaw fir-reġjun Il-Kunsill jilqa' t-tisħiħ tar-relazzjonijiet bejn l-UE u l- Każakistan, ir-Repubblika Kirgiża, it-Taġikistan, it-Turkmenistan u l-Użbekistan sa mill-adozzjoni tal-ewwel strateġija tal-UE għall-Asja Ċentrali fl-2007. Il-Kunsill japprova l-Komunikazzjoni Konġunta dwar "L-UE u l-Asja Ċentrali: Opportunitajiet ġodda għal Sħubija aktar b'Saħħitha" mir-Rappreżentant Għoli u l-Kummissjoni Ewropea li, flimkien mal-konklużjonijiet tal-Kunsill, jipprovdu qafas ta' politika ġdid għall-involviment tal-UE mal-pajjiżi tal-Asja Ċentrali matul is-snin li ġejjin. L-istrateġija l-ġdida tiffoka fuq il- promozzjoni tar-reżiljenza, il-prosperità u l-kooperazzjoni reġjonali fl-Asja Ċentrali. Il-Kunsill jissottolinja l-impenn tiegħu li jikkonkludi u jimplimenta Ftehimiet Imsaħħin ta' Sħubija u Kooperazzjoni (EPCAs) ambizzjużi u ta' benefiċċju reċiproku mal-pajjiżi interessati tar-reġjun. Dawn il-ftehimiet jibqgħu l-pedament tal-involviment tal-UE mal-Asja Ċentrali. Il-Kunsill itenni li l-kamp ta' applikazzjoni tar-relazzjonijiet tal-UE huwa marbut mal-prontezza tal-pajjiżi individwali tal-Asja Ċentrali biex iwettqu r-riformi u jsaħħu d-demokrazija , id-drittijiet tal-bniedem, l-istat tad-dritt u l-indipendenza tal-ġudikatura, kif ukoll biex jimmodernizzaw u jiddiversifikaw l-ekonomija , inkluż billi jappoġġaw is-settur privat, b'mod partikolari l-intrapriżi żgħar u ta' daqs medju, f'ekonomija orjentata lejn is-suq. Filwaqt li jirrikonoxxi r-rwol strateġiku tal-Asja Ċentrali fl-isforzi globali biex tiġi promossa l-konnettività Ewro-Asjatika u filwaqt li jisħaq li dawn l-isforzi għandhom iġibu benefiċċji lejn ir-reġjun, il-Kunsill jistqarr li jistenna b'interess li tiżdied il-kooperazzjoni mal-pajjiżi tal-Asja Ċentrali biex tiġi promossa l-konnettività sostenibbli, komprensiva u bbażata fuq ir-regoli . Il-Kunsill jenfasizza wkoll l-interess konġunt tal-UE u tal-Istati tal-Asja Ċentrali biex jintensifikaw il-kooperazzjoni biex jippromwovu l-paċi fl-Afganistan Aqra t-test sħiħ tal-konklużjonijiet tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Strateġija Ġdida tal-UE dwar l-Asja Ċentrali, 15 ta' Mejju 2019 (SEAE) Komunikazzjoni Konġunta dwar l-UE u l-Asja Ċentrali: Opportunitajiet ġodda għal sħubija aktar b'saħħitha, 15 ta' Mejju 2019 (SEAE) Ara l-paġna tal-laqgħa